钦定古今图书集成/明伦汇编/氏族典/第236卷 > 张邵
## 钦定古今图书集成/明伦汇编/氏族典/第236卷 > 张邵

按《宋书张邵传》，“邵字茂宗，会稽太守裕之弟也。初为
晋琅邪内史，王诞龙骧府功曹。桓元徙诞于广州，亲
故咸离弃之，惟邵情意弥谨，流涕追送。时变乱饥馑，
又馈送其妻子。桓元篡位，父敞降为廷尉卿。及武帝
讨元，邵白敞表献诚款。帝大悦，命署其门曰：‘有犯张
廷尉者，以军法论’。”卢循寇迫京师，使邵守南城，寻补
州主簿。邵悉心政事，精力绝人。及诛刘藩，邵时在西
州直庐，即夜诫众，及晓取办。帝曰：“张邵可谓同我忧
虑矣。”十二年，武帝北伐，邵请见，曰：“人生卮脆，必当远
虑。穆之若邂逅不幸，谁可代之？”帝曰：“此自委穆之及
卿耳。”穆之卒，朝廷恇惧，便欲发诏，以司马徐羡之代
之。邵对曰：“世子无专命，宜须北咨信反，方使世子出
命。”武帝重其临事不挠，有大臣体。武帝受命，以佐命
功，封临沮伯。谢晦反，遗书要邵，邵不发函，驰使呈帝。
元嘉五年，转雝州刺史。江夏王义恭镇江陵，以为抚
军长史。坐在雝州营私蓄，免官削爵。后为吴兴太守，
卒，追复爵邑，谥曰简伯。子敷、演敬有名于世。